भगवान के इतना कहते ही देवता और असुरों का बल बढ़ गया। वे बड़े वेग से मथने लगे। सारा समुद्र क्षुब्ध हो उठा। उस समय समुद्र से अगणित किरणों वाला, शीतल प्रकाश से युक्त, श्वेतवर्ण का चन्द्रमा प्रकट हुआ। चन्द्रमा के बाद भगवती लक्ष्मी और सुरा देवी निकलीं। उसी समय श्वेतवर्ण का उच्चैःश्रवा घोड़ा भी पैदा हुआ। भगवान नारायण के वक्षःस्थल पर सुशोभित होने वाली दिव्य किरणों से उज्जवल कौस्तुभमणि तथा वांछित फल देने वाले कल्पवृक्ष और कामधेनु भी उसी समय निकले। लक्ष्मी, सुरा, चन्द्रमा, उच्चैःश्रवा- ये सब आकाश मार्ग से देवताओं के लोक में चले गये। इसके बाद दिव्य शरीर धारी धन्वन्तरि देव प्रकट हुए। वे अपने हाथ में अमृत से भरा श्वेत कमण्डल लिये हुए थे। यह अद्भुत चमत्कार देखकर दानवों में ‘यह मेरा है, यह मेरा है’- ऐसा कोलाहल मच गया। तदनन्तर चार श्वेत दाँतों से युक्त विशाल ऐरावत हाथी निकला। उसे इन्द्र ने ले लिया। जब समुद्र का बहुत मन्थन किया गया, तब उसमें से कालकूट विष निकला। उसकी गन्ध से ही लोगों की चेतना जाती रही। ब्रह्मा की प्रार्थना से भगवान शंकर ने उसे अपने कण्ठ में धारण कर लिया। तभी से वे ‘नीलकण्ठ’ नाम से प्रसिद्ध हुए। यह सब देखकर दानवों की आशा टूट गई। अमृत और लक्ष्मी के लिये उनमें बड़ा वैर-विरोध और फूट हो गई। उसी समय भगवान विष्णु मोहिनी स्त्री का वेष धारण करके दानवों के पास आये। दानवों ने उनकी माया न जानकर मोहिनीरूपधारी भगवान को अमृत पात्र दे दिया। उस समय वे सभी मोहिनी के रूप पर लट्टू हो रहे थे।